Alt for få forældre deltager i skolebestyrelsernes arbejde. Seks borgmestre opfordrer til en reform af arbejdet. Landets seks største byer forslår nu undervisningsminister Bertel Haarder (V) og Kommunernes Landsforeningen en reform af skolebestyrelserne, så flere forældre får lyst til at melde sig til arbejdet. Halver valgperioderne fra fire til to år og lav en effektiv kampagne, der fortæller forældrene, hvor meget indflydelse, der egentlig ligger i skolebestyrelserne, lyder opfordringen fra borgmestrene i København, Århus, Odense, Aalborg, Esbjerg og Randers. De er bekymrede for den lave valgdeltagelse. Thomas Damkjær Petersen, formand for Skole og Samfund, mener, at det er rigtig set af de politiske ansvarlige, at forældreindflydelsen skal styrkes. - Forældrene vil gerne involvere sig mere i skolens liv, men indflydelsen i skolebestyrelserne skal være reel for at tiltrække kandidater og for at sikre opbakning om valgene, siger han. /ritzau/

Referat:
Aalborg er blandt de kommuner der foreslår reform for skolernes folkevalgte